**Тақырыбы:** «Мен бір жұмбақ адаммын...»

**Мақсаты:**

**1. Білімділік:** оқушылардың қазақтың бас ақыны Абай туралы білімдерін толықтыру, пысықтау, өзіндік ой-пікірлерін қалыптастыру, шығармашылығын дәріптеу.

**2. Дамытушылық:** ой-өрісін, ойлау белсенділігін, сөйлеу шеберлігін, тіл мәдениетін дамыту, сөздік қорын молайту, шығармашылық ізденіске баулу.

**3. Тәрбиелік:** елін, жерін құрметтейтін, халқымыздың әдебиетін, өнерін, мәдениетін, тілін ұлттық құндылық ретінде бағалайтын, білімін іс жүзінде өз кәдесіне жарата білетін тұлға тәрбиелеу.

**Көрнекілігі:** Абай портреті, қара сөздеріне арналған плакат, өмірі мен шығармашылығына арналған бүктемелер, сұрақтар жазылған конверт

**Барысы:**

1. Тәрбие сағатының мақсатымен таныстыру;
2. Тәрбиешінің кіріспе сөзі
3. Білім сайыстыру

Жүрегімнің түбіне терең бойла,

Мен бір жұмбақ адаммын, оны да ойла.

Соқтықпалы, соқпақсыз жерде өстім,

Мыңмен жалғыз алыстым, кінә қойма.

«Асыл сөзді іздесең, Абайды оқы, ерінбе» деп Сұлтанмахмұт айтқандай, біз бүгінгі сабағымызды ақындық пен данышпандықтың бар асылын бір бойына жинақтаған рухани атамыз Абайға арнап отырмыз. «Қазақтың бас ақыны» ретінде танылған Абайды тану – бұл қазақты тану, өзімізді тану.

«Абайтанудың арғы бастау бұлағы, қайнар көзі жайында айтқанда, алдымен Әлихан Бөкейханов, Ахмет Байтұрсынов, Міржақып Дулатовтың мақалаларын ауызға аламыз. А.Байтұрсынов, 1913 жылы «Қазақ» газетінде басылған «Абай — қазақтың бас ақыны» атты мақаласында: «Онан асқан бұрынғы-соңғы заманда қазақ баласында біз білетін ақын болған жоқ», — деп Абайды аса жоғары бағалады».

**1-бөлім.** «Жұмбақ жан». Абай кім? Дана ойшылдың өмірінен бар білетіндерін оқушылар қағазға қысқаша түсіріп, топтар білетін мәліметтер санына қарай ұпай алады.

**2-бөлім**. Топ мүшелері сұрақтарға тез жауап беру арқылы ұпай жинайды.

Сұрақтар:

1. Абай Құнанбаев қай жерде дүниеге келген (Шығыс Қазақстан облысы, Шыңғыстаудың бауырында)
2. Шәкәрімнің Абайға қандай туыстық жақындындығы болды?(Абайдың ағасының баласы.)

3. Абай қай жылы туылған? ( 1845 жылы)

4. Алғаш қалай хат таныған? (ауыл молдасынан)

5. Абай оқыған медресе....................(Семейдегі Ахмет Риза)

6. Абайдың шын аты. (Ибраһим)

7. Абайдың арғы атасы (Өскенбай), өз әкесі (Құнанбай), шешесі (Ұлжан), әжесі (Зере)

8. Абайды ел билеу ісіне баулыған кім? Әкесі Құнанбай

9. Абай мен әкесі арасындағы келіспеушілік неден болды? (ел билеушілердің халыққа жасаған қиянатын көргенде басталды)

10. Абай оқыған шығыс ақындары..... Низами, Сағди, Хафиз, Фзули)

11. Абай дос болған орыс демократ ғалымдары:(Михаэлис, Долгополов)

12. Абай қандай философтардың шығармаларын оқыған? (Платон, Сократ, Аристотель)

13. Абайдың ақын екенін танытқан алғашқы көркем өлеңі..................(Қансонарда)

14. Ол қай жылы жазылған..................(1882жылы)

15. Абай алғашқы өлеңдерін қай ақынның атынан жариялап отырды? ( Көкбай ).

16. Абай туралы ең алғаш мақала жазған кім? ( Әлихан Бөкейханов, 1903жылы Петербургта жазған).

17. Абай ескерткіші алғаш қай қалада қойыйлды?(Алматы қаласында мүсінші-Х. Наурызбай.)

18. Абайдың қанша күйі бар? Аттарын ата.(Үшкүйі бар: «Тоқжанға», «Май түні», Абайдың желдірмесі»).

19. Абайдың аяқталмаған поэмасы.(«Әзім әңгімесі».)

20. Қай жылы дүниеден озды?............... (1904 жылы)

21. Абай Лермонтовтан қанша шығарма аударған? (Жиырма жеті шығарма аударған).

22. «Қазақтың бас ақыны -Абай Құнанбаев» деп атаған кім?( Ахмет Байтұрсынов).

23. Әйгерім кім? Әйгерімнің шын атын ата.

(Абайдың екінші әйелі, шын аты Шүкман.)

24. Абай өлеңдер жинағы қайжылы басылып шықты және қай қалада?( 1909 жылы Петербургта).

25. « Абай жолы» романын кім жазды?( Мұхтар Әуезов).

**3-бөлім**. Абай – өз халқының көзі ашылып, алдыңғы қатарлы мәдениетті елдер қатарына қосылуын армандаған ақын. Ол шығармаларында жастарды өнер-білімге, ғылымға шақырады. Мысалы: «Ғылым таппай мақтанба» өлеңінде жаман әдеттерден аулақ болып, білім алуға, еңбекпен жақын болуға шақырады. «Әсемпаз болма әрнеге» өлеңінде жастарды өмірге жеңіл қарамай, өмірдегі өз орнынды тауып , халқыңа пайдаңды тигіз дегендей өсиет айтады.

Абайдың әдеби мұрасы тек өлеңдермен ғана шектелмейді. Абайдың өмір туралы терең толғаныстарға толы 45 “Қара сөздері” бар. «Өлең – сөздің патшасы, сөз сарасы». Топтар кезекпен ұлы ақынның өздері білетін өлеңдерін жатқа мәнерлеп оқудан жарысады. Оқыған өлең санына қарай ұпай еншілейді.

**4-бөлім.** Абайдың шығармашылық мұрасы – халқымыздың ғасырлар бойы маңызын жоймайтын рухани қазынасы. Абайдың сөзі – қазақтың бойтұмары. «Өлеңді жалғастыр». Абай шығармашылығынан тәрбиеші бастап оқыған өлең жолдарын жалғастыру керек. Кемінде 4 жолын айтып шығу керек.

**5-бөлім.** Абай ақын ғана емес, Абай – сазгер, композитор, яғни ән шығарушы да болған. Абай басқа да халық арасынан шыққан әнші, күйші, композиторлар сияқты нота сауатын меңгермеген. Домбыра оның өмірлік серігі болды. Абай әндері әкеден –балаға мұра болып, ауызша таралып осы күнге дейін жетіп отыр. Абай әндерін түрлі тақырыптарда жазды. Мысалы: табиғат туралы әндер, махаббат сезімі туралы әндері, үлгі-өнеге, тәрбиелік мәні бар, сыншыл әндері бар.

Дүние ойдан шығады,

Өзімді өзім ұмытып,

Көңілім әнді ұғады,

Жүрегім бойды жылытып.

«Көңілім әнді ұғады». Ойнатылған әуенді тауып, атап және кемі бір шумағын тобымен бірге шырқау керек.

1. Көзімнің қарасы
2. Айттым сәлем, Қаламқас
3. Желсіз түнде жарық ай
4. Қараңғы түнде тау қалғып
5. Бойы бұлғаң
6. Өзгеге көңілім тоярсың
7. Сегіз аяқ
8. Домбыраға қол соқпа
9. Сырымды тоқтатайын айта
10. Ата-анаға көз қуаныш
11. Татьянаның сөзі
12. Сұрғылт тұман дым бүркіп
13. Сен мені не етесің?
14. Жасымда ғылым бар деп ескермедім.
15. Қарағым айналайын келдің қайдан?
16. Көңіл құсы құйқылжыр шартарапқа
17. Мен көрдім ұзын қайың құлағанын

**Қорытынды.** Сайыстың қорытындысын шығару, марапаттау.

Ары таза, иманы мол данышпан,

Заман үнін сезе білген алыстан.

Өлеңімен оятып әр сананы,

Өмір бойы надандықпен алысқан.

Әр сөзінде астарлы ой тұрады.

Оқысаң, ашылады ой тұманы.

Сүрініп, жығылмауға Абайды оқы,

Абай сөзі – қазақтың бойтұмары

Қазақтың асқан кемелі

Жұрттың қамын жеп еді,

Ақынның рухы өлмейді,

Абай – ұлы себебі! Кешегі ауыр да күңгірт заманда жалын боп жанып өткен Абайдың осы мұрасы туған халқы үшін ешқашан да сарқылмайды. Абай туған елін қаншама сүйсе, елі үшін күңіреніп, тебіренсе бүгінгі ұрпақ оны сонша құрметпен сүйіп отыр. Абайдың көзі тірісінде жетпеген арманына біздің заманымызда жетіп отыр. Өйткені, бүгінгі ұрпақ көзі ашық, ғылымға, білімге, өнерге құмар. Абай атамыздың «Атаңның баласы болма, адамның баласы бол» деген өсиетін көкіректе нық сақтайық.

